Ål-dødsfallene: – Han var en naturlig gledesspreder 
På fredag hadde mannen i starten av 20-årene med seg kake på jobb. Dagen etter ble han og resten av familien funnet døde.  – Han var en sånn naturlig gledesspreder på morgenen. En fyr med et smil om munnen, som alltid hadde godt humør og som kom med morsomheter. En godgutt, sier Finn Arne Sundbrei til VG.  Lørdag ble en familie på fire funnet døde i Ål kommune i Hallingdal. Sundbrei er daglig leder i selskapet der en av dem var ansatt.  Mannen i starten av 20-årene har jobbet som lastebilsjåfør i selskapet i omtrent fire år. Mandag ville han blitt ett år eldre.  – Moren hans hadde bakt kake som han hadde med på jobb på fredag, fordi han har bursdag. Så han kom med en sånn god påskekake. Det var sånne ting han ofte gjorde, sier Sundbrei. Nå er både mannen i 20-årene, moren og to andre familiemedlemmer døde. Politiet etterforsker saken som drap og selvdrap.  Torpo er en liten bygd med rundt 400 innbyggere, der nær sagt alle kjenner alle.  – Det blir en spesiell dag å komme på jobb for mange på mandag. Han hadde noen nære venner på jobben, men også en vennegjeng her på Torpo, sier Frode Aaslid til VG. Han var mannens nærmeste leder og kjente ham godt.  – Han var alltid blid og en kjernekar. Et arbeidsjern, en ordentlig arbeidskar. Vi skal være tilgjengelige for ansatte og bidra så godt vi kan. Det blir en annerledes påske, selv om det selvsagt er helt underordnet, sier Aaslid.  Søndag ettermiddag møttes de ansatte i bedriften for å snakke sammen om det som har skjedd.  – Det har vært et spesielt døgn. Vi tenkte det var viktig å møtes nå før alle går ut i påskeferie, også for de som skulle møte ham på jobb mandag morgen. Vi ville møtes før den vanlige arbeidsdagen kom, og hvor han skulle vært, sier daglig leder Finn Arne Sundbrei.  De ansatte blir nå fulgt opp av kriseteam og prest, ifølge ham. Noen har også vært i politiavhør.  Politiet ble varslet om saken i 15-tiden lørdag, da datteren i huset på Torpo ikke møtte opp til en avtale med venninner, får VG opplyst.  – Politiet reiste ut på en velferdssjekk. Vi fikk opplysninger om at familien kunne befinne seg et annet sted, så dette ble undersøkt. Det er ikke slik at politiet umiddelbart tar seg inn i en bolig på bakgrunn av en slik melding, sa politiadvokat Ann Iren Svane Mathiassen i Sør-Øst politidistrikt til VG tidligere søndag.  Etter å ha gjort videre undersøkelser, uten å finne noen i familien, tok politiet seg inn i boligen på Torpo ved 20-tiden. Der ble de fire i familien funnet døde. Disse er en mann i 20-årene, en kvinne i tenårene, en kvinne i 50-årene og en mann i 50-årene.  – De er alle registrert på adressen, og vi mener at alle de fire bodde der, sa politiadvokaten. Foreløpig er ingen av de døde siktet for drap, slik de gjorde i trippeldrapssaken i Nes tidligere i år, men politiet har en klar formening om hvem gjerningspersonen kan være. En av de døde i familien vil trolig bli siktet for drap mandag. 
En familie på fire ble funnet døde i Ål kommune i Hallingdal lørdag Politiet etterforsker drap og selvdrap Bedriftens ansatte møttes søndag for å bearbeide tapet En av de døde vil trolig bli siktet for drap på mandag